### Beslutning

Udvalget drøftede pejlemærkeproces og udtrykker, at disse løbende indgår i udvalgets kommende arbejde. Udvalget ønsker et temapunkt på mødet i januar omkring pejlemærket bæredygtighed.

### Sagsfremstilling

## Resume og sagens baggrund

Kommunalbestyrelsen godkendte på sit møde den 24. august 2022
Kommunalbestyrelsens pejlemærker for indeværende
valgperiode. Pejlemærkerne er udarbejdet af fagudvalgene og det videre arbejde
med de enkelte pejlemærker forankres her.

## Indstillinger

Direktøren indstiller, at udvalget drøfter, hvordan udvalget følger op på
egne pejlemærker.

## Behandling

Teknik- og Miljøudvalget.

## Sagsfremstilling

Fagudvalgene behandlede på sine møder i foråret og forsommeren 2022 egne
politiske mål og pejlemærker i valgperioden 2022 – 2025. Dette ledte frem til,
at Kommunalbestyrelsen på sit møde den 24. august besluttede
Kommunalbestyrelsens mål og pejlemærker for indeværende
valgperiode.

Det videre arbejde med de politiske mål og pejlemærker forankres i
fagudvalgene.

På den baggrund anbefaler direktøren, at Teknik- og Miljøudvalget drøfter,
hvordan det ønsker at arbejde med de enkelte pejlemærker, herunder om der er
behov for prioritering, og i hvilken grad pejlemærkerne kan forfølges med
igangværende indsatser, eller om der er behov for nye initiativer.

Kommunalbestyrelsen modtager på det årlige planseminar en samlet status på
arbejdet med pejlemærkerne.

De af Kommunalbestyrelsen godkendte mål og pejlemærker for Teknik- og
Miljøudvalget er følgende:

1. **Anlægsarbejder skal komme i mål**

   Den totale anlægsramme for Kalundborg Kommune overholdes, og anlægsopgaverne gennemføres i henhold til budgetaftalen vedrørende anlæg.
2. **Ejendomsefterslæb**

   Der arbejdes målrettet på, at de kommunale ejendomme bliver vedligeholdt, så de kan komme på et middel vedligeholdelsesniveau.
3. **Myndighedsbehandling**

   Kalundborg Kommune skal fortsat have en myndighedsbehandling, som er kvalificeret og fleksibel, og som løbende tilpasses de opgaver, som er vigtige for udviklingen.
4. **Bæredygtighed**

   Der skal arbejdes med tiltag, der understøtter opnåelse af de nationale klimamål – med udgangspunkt i [adresse] struktur og geografi, og at der etableres gode vilkår for natur og biodiversitet.
5. **Infrastruktur rundt om og ind i Kalundborg**

   Der udarbejdes planer for infrastrukturen på mellemlangt og langt sigt således, at der sikres en infrastruktur, som kan håndtere den øgede aktivitet inden for erhverv, uddannelse og boligudvikling.

## Økonomiske konsekvenser

Ingen.